Sent fredag aften blev en 17-årig mand udsat for røveri på åben gade i Aalborg, skriver Nordjyske.dk

Den 17-årige blev på banegårdspladsen truet til at udlevere sin scooter, sygesikringsbevis, en helt ny mobiltelefon og 150 kroner i kontanter. Men da røverne blev råbt an af vidner, smed de scooteren fra sig og flygtede til fods. Lidt senere på natten kunne politiet anholde to mænd på henholdsvis 17 og 15 år, som sigtes for røveriet. De var i besiddelse af ofrets sygesikringsbevis. Begge de anholdte er fra Brønderslev, og den 17-årige er særdeles godt kendt af politiet i forvejen. Det forventes, at de bliver stillet for en dommer senere i dag med krav om varetægtsfængsling.